Manchester

Historie

Området var befolket allerede i romersk tid. Gnaeus Julius Agricola reiste et fort der, og gav det navnet Mamucium, som betyr brystformet ås. I Castlefield er det konstruert en kopi av et romersk fort av den typen som sto i byen.
I det 14. århundre kom flere vevere fra Flandern til byen, og startet en lang og viktig tradisjon med tøyproduksjon. Byen fortsatte å være en liten markedsby fram til den industrielle revolusjon. Da maskinene gjorde sitt inntog begynte den å vokse kraftig, og var en tid det viktigste industrielle senter i verden. Nærheten til Liverpool bidro sterkt til dette, ettersom den store havnen der gjorde det lett å eksportere varer fra Manchester. 
I 1990-årene ble Manchester beryktet for gjengrelatert kriminalitet, spesielt etter flere skuddvekslinger mellom unge menn. Væpnet kriminalitet er fortsatt et problem i byen, og den har av en del blitt kalt Gunchester. Gjennom en rekke programmer iverksatt av Greater Manchester Police og innsats fra lokalbefolkningen har man på begynnelsen av 2000-tallet sett en bedring. 
Den 15. juni 1996, kl 11.20, sprengte Det provisoriske IRA en stor bombe i byens sentrum. Den forårsaket massive ødeleggelser. Ingen omkom, men 206 mennesker fikk medisinsk behandling for skader og sjokk.

By og storbysområde

Manchester har 452 000 innbyggere (2006), i et område på 115,65 km². Stor-Manchester, hvilket er et administrativt storbysområde rundt byen, har 2 553 800 innbyggere (2006) i et område på 1 276,03 km², og omfatter Manchester og ni andre distrikter.
Manchester urbaniserte område, hvorav mesteparten ligger innenfor Greater Manchesters administrative grenser (men også i mindre deler av tilgrensende grevskap), hadde 2 244 931 innbyggere ved folketellingen i 2001. Området omfatter 558,43 km², og inkluderer flere større byer, blant annet Bolton, Oldham, Rochdale og Stockport. 
Området rundt Wigan er en del av Greater Manchester, men er samtidig et eget urbanisert område ettersom den bebyggelsesmessig ikke henger helt sammen med Manchesterområdet.

Økonomi

Manchester var en av de ledende byene ved det 19. århundrets industrielle revolusjon, og en ledende by innen produsering. Byens økonomi er i dag i stor grad basert på service-tjenester, og, var per 2007, den raskest voksende i Storbritannia. Byen ble i 2007 rankert som det beste, eller det nest-beste stedet å gjøre forretninger i Storbritannia, og det åttende beste i Europa. Greater Manchester representerer over £42 milliarder av Storbritannias BNP, det tredje største av alle engelske counties og mer enn både Wales og Nordøst-England.
Manchester er et økonomisk senter innen det lokale, regionale og det internasjonale markedet. Det er et av de største finansielle sentrene i Europa med mer enn 15 000 mennesker ansatt innen bank og finans ved mer enn 60 bankinstitutter. The Co-operative Group, verdens største kundeeide bedrift, har sitt utgangspunkt i Manchester og er en av byens største bedrifter.
Den offentlige sektoren står for 29 % av sysselsettingen, banker og øvrig service 28,4 %, bygging og konstruksjon 17,9 % samt distribuering, transport og kommunikasjon 23,1 %.

Musikk

Joy Division, Oasis, The Stone Roses, The Hollies, Simply Red og The Smiths er kjente band fra byen. Musikksjangeren madchester har opphav (og navn) fra Manchester.

Sport

Byens fotballklubber som er med i Premier League er Manchester United FC og Manchester City FC. Arenaene Old Trafford og Etihad stadium ligger i byen. 
Forbausende nok ble fotball forbudt ved lov i Manchester by i 1608, med følgende begrunnelse: «Whereas there hath been heretofore great disorder in our town of Manchester, and the inhabitants thereof greatly wronged... by a company of lewd and disorder persons using that unlawful exercise of playing with the football in ye streets of the said town, breaking many men's glass windows at their pleasures, and other great enormities.» (= og andre store voldsomheter).  
I 2002 var byen vertskap for de XVII samveldeleker. Byens arena Old Trafford var også brukt til noen av fotballkampene under sommer-OL 2012.

Media

Både The Guardian (tidligere Manchester Guardian, numre utgitt fra London, men med en stor leserkrets i Manchester med omheng) og Manchester Evening News (eid av The Guardian) blir utgitt i Manchester.
Byen har nest etter London Storbritannias største TV-produksjon. Granada Television opprinnelig sitt hovedkontor i Manchester, men det ligger i dag i London. BBC har sitt nordvestre hovedkontor i byen og planlegger å flytte blant annet sportsporduksjonen dit.

Utdanning

Det er to universiteter i Manchester, Manchester Metropolitan University og University of Manchester. Det siste ble grunnlagt i 2004 gjennom at Victoria University of Manchester og UMIST ble slått sammen.
Manchester Grammar School ble bygd i 1515.

Transport

Manchester har en flyplass, Manchester International Airport, som årlig benyttes av 20 000 000 passasjerer, hvilket gjør det til den tredje største flyplassen i Storbritannia. Flyplassen har adganger til over 180 destinasjoner. British Airways bruker flyplassen som et knutepunkt.
Det er to hovedstasjoner for jernbanetrafikk, Manchester Piccadilly og Manchester Victoria, samt mange mindre stasjoner. På slutten av 1980-tallet ble byens sporvognsnett bygd ut. Nettet består av linjer på til sammen 37 kilometer og har 37 holdeplasser. Siden 2000 ble byen omsluttet av veien M60, og fra denne stråler motorveiene M67, M56, M602–M62, M61, M66 og M62 ut i ulike retninger. Etter den industrielle revolusjon går flere kanaler inn til byen.